钦定古今图书集成/明伦汇编/宫闱典/第029卷 > 《卷耳》〈小序〉
## 钦定古今图书集成/明伦汇编/宫闱典/第029卷 > 《卷耳》〈小序〉

《卷耳》，后妃之志也。又当辅佐君子，求贤审官，知臣下之勤劳，内有进贤之志，而无险诐私谒之心，朝夕思念，至于忧勤也。

采采卷耳，不盈顷筐。嗟我怀人，寘彼周行。

〈朱注〉赋也。后妃以君子不在而思念之，故赋此诗。丰城朱氏曰：“此诗见后妃之于君子，思之切，忧之深，望之至，然有恳恻至诚之意，而无悲愁凄怆之怀。盖所以忧思者情也。虽忧而不至于伤，虽思而不至于悲者，后妃之所以得其情性之正也。”